《大人生日》
宋代·李处权

天欲斯文起，时将此道隆。
昭明应熊梦，爽拔降神崧。
业则真王应，猷当沃帝聪。
尊经独韦氏，识字必扬雄。
制作超前辈，篇章萃古风。
不忧时易失，却怕俗多聋。
日月胸襟里，江湖度量中。
谗深遭璧玷，施博尽金空。
指日风云会，来时雨露蒙。
经纶观世业，润色付宗工。
炯炯丹心壮，氲氲浩气充，
桧坛休跨鹿，丹鼎且蟠龙。
载诞佳辰及，高门喜气融。
捧觞欣有祝，陈颂愧无功。
舞鹤窥筵净，偷桃照座红。
孔庭诗礼集，请访吸川虹。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。